บอร์ด KCE ไฟเขียวซื้อหุ้นใน “KCE America” เพิ่มเป็น 70% หวังหนุนธุรกิจโต-การเงินแข็งแกร่ง
บอร์ด KCE ไฟเขียวซื้อหุ้นใน “KCE America” เพิ่มเป็น 70% ตามแผนกลยุทธ์ทางการตลาดที่จะส่งผลให้ธุรกิจเติบโตอย่างยั่งยืน และหนุนสถานะทางการเงินในภาพรวมของกลุ่มบริษัท
4 ธ.ค. 2560

บริษัท เคซีอี อีเลคโทรนิคส์ จำกัด (มหาชน) หรือ KCE เปิดเผยว่า ที่ประชุมคณะกรรมการบริษัทวันนี้ (4 ธ.ค.) อนุมัติให้บริษัทซื้อหุ้น KCE America Inc. (KCEA) ซึ่งเป็นบริษัทร่วมของบริษัท จำนวน 22,500 หุ้น ราคาหุ้นละ 220 ดอลลาร์สหรัฐฯ คิดเป็นสัดส่วนร้อยละ 45 ของทุนชำระแล้ว รวมมูลค่าไม่เกิน 4.95 ล้านดอลลาร์สหรัฐฯ หรือเทียบเท่าประมาณ 163.35 ล้านบาท จากผู้ถือหุ้นเดิมซึ่งไม่มีความสัมพันธ์และ/หรือความเกี่ยวโยงกันกับกรรมการ ผู้บริหาร ผู้ถือหุ้นรายใหญ่ หรือผู้มีอำนาจควบคุมของบริษัท
โดยคาดว่าจะทำรายการดังกล่าวภายในวันที่ 1 ม.ค.61
ทั้งนี้ ภายหลังจากการซื้อหุ้นดังกล่าว จะส่งผลให้ KCEA มีสถานะเป็นบริษัทย่อยของบริษัท ด้วยสัดส่วนการถือหุ้นร้อยละ 70 จากปัจจุบันที่ถืออยู่ร้อยละ 25 ขณะที่บริษัท เคซีอี อินเตอร์เนชั่นแนล จำกัด ถือหุ้นร้อยละ 25 และ Mr. Frederick O’Hanian ถือหุ้นร้อยละ 5
อนึ่ง KCEA ประกอบธุรกิจเป็นตัวแทนขาย Sales Representative ของบริษัทในโซนอเมริกา ซึ่งการลงทุนเพิ่มดังกล่าว เพื่อประสานนโยบาย กลยุทธ์ทางการตลาดให้สอดคล้องกับเป้าหมายของบริษัทได้ดียิ่งขึ้น ซึ่งจะมีผลให้ธุรกิจเติบโตได้อย่างยั่งยืน และยังเพิ่มส่วนแบ่งกำไร และทรัพย์สินในงบการเงินรวมของบริษัท ซึ่งจะเป็นผลดีต่อสถานะทางการเงินในภาพรวมของกลุ่ม